b'\n_START_ARTICLE_\nNuklearna elektrana Philippsburg\n_START_SECTION_\nNjema\xc4\x8dka odluka o prijevremenom zatvaranju svih nuklearki do 2022.\n_START_PARAGRAPH_\nNjema\xc4\x8dka je vlada 30. svibnja 2011. objavila svoju odluku o zatvaranju svih 17 nuklearnih elektrana do 2022. Ista je vlada odmah nakon nesre\xc4\x87e u nuklearnoj elektrani Fukushima I zatvorila, tada privremeno, 7 najstarijih nuklearki koje su po dizajnu sli\xc4\x8dne Nuklearnoj elektrani Fukushimi Daiichi (kipu\xc4\x87i reaktor). Trenutno je obustavljena i osma nuklearka, a najkasnije do 2021. plan je zatvoriti narednih 6 i zadnje 3 godinu poslije._NEWLINE_Slu\xc5\xbebenu izjavu o zatvaranju prati i najava velikih promjena u njema\xc4\x8dkom elektroenergetskom sustavu, smanjivanje potro\xc5\xa1nje elektri\xc4\x8dne energije za 10\xc2\xa0% i jasno jo\xc5\xa1 ve\xc4\x87e oslanjanje na obnovljive izvore energije u iznosu od 35\xc2\xa0% do 2022. Premda je ovo vi\xc5\xa1e nego tehni\xc4\x8dki izazovno, jer Njema\xc4\x8dka ve\xc4\x87 vrlo racionalno tro\xc5\xa1i elektri\xc4\x8dnu energiju i ima natprosje\xc4\x8dno veliki udio kori\xc5\xa1tenja varijabilne i slabo predvidive energije vjetra i Sunca, to je vjerojatno mogu\xc4\x87e izvesti, ali ostaje za vidjeti uz koju cijenu. Ne samo da \xc4\x87e ovime Njema\xc4\x8dka imati zna\xc4\x8dajno skuplju elektri\xc4\x8dnu energiju, ve\xc4\x87 je vrlo izvjesno da \xc4\x87e trebati zna\xc4\x8dajno uvoziti iz nuklearki u Francuskoj, elektrana na ugljen iz Poljske ili \xc4\x87e sama morati graditi dodatne fosilne izvore (time se dakle pona\xc5\xa1ati upravo suprotno kako svojoj antinuklearnoj orijentaciji, tako i nastojanju da se smanji emisija stakleni\xc4\x8dkih plinova). Jasno je da \xc4\x87e time utjecati i na porast cijene elektri\xc4\x8dne energije u regiji. Austrija i Italija su poznate nenuklearne zemlje koje uvoze elektri\xc4\x8dnu energiju proizvedenu u nuklearkama susjednih zemalja. Njema\xc4\x8dki planovi da smanji 40\xc2\xa0% emisije CO\xe2\x82\x82 do 2020. ovime za jedne izgledaju realniji, a za druge posve neostvarivi._NEWLINE_Nuklearne elektrane su 2010. proizvele 22\xc2\xa0%elektri\xc4\x8dne energije u Njema\xc4\x8dkoj, a obnovljivi izvori energije 17% (ostalo su fosilni izvori s dominacijom ugljena). Dodatno pove\xc4\x87anje udjela obnovljivih izvora energije na 35% se planira kori\xc5\xa1tenjem energije vjetra, Sunca, hidroenergije, geotermalne energije i biomase iz otpada. Problem za sebe, ekonomski i tehni\xc4\x8dki, predstavlja \xc4\x8dinjenica da je ve\xc4\x87ina vjetroelektrana na sjeveru, a industrija i nuklearke na jugu.\n_START_SECTION_\nAntinuklearni prosvjedi\n_START_PARAGRAPH_\n14. o\xc5\xbeujka 2011. je nekoliko desetaka tisu\xc4\x87a ljudi formiralo ljudski lanac izme\xc4\x91u Nuklearne elektrane Neckarwestheim i Stuttgarta, na prosvjedu kojim su pozivali na zatvaranje te elektrane. Vi\xc5\xa1e od 100 000 ljudi sudjelovalo je u antinuklearnim prosvjedima, kojima su pozivali na zatvaranje nuklearnih centrala zbog dramati\xc4\x8dnih zbivanja u Japanu, u vi\xc5\xa1e od 450 gradova. Prosvjednici smatraju da nijedna od 17 nuklearnih elektrana u Njema\xc4\x8dkoj ne bi trebala dobiti radnu dozvolu zbog sigurnosti.'